
Text rozhodnutia
Súd: Krajský súd Prešov Spisová značka: 2S/45/2013 Identifikačné číslo súdneho spisu: 8013201042 Dátum vydania rozhodnutia: 04. 11. 2016 Meno a priezvisko sudcu, VSÚ: JUDr. Katarína Morozová Nemcová ECLI: ECLI:SK:KSPO:2016:8013201042.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Kataríny Morozovej Nemcovej a sudkýň JUDr. Ľuboslavy Mruškovičovej a JUDr. Moniky Tobiašovej v právnej veci žalobcu Krajskej prokuratúry Prešov, so sídlom v Prešove, Masarykova č. 16, proti žalovanému Okresnému úradu Bardejov, pozemkový a lesný odbor, so sídlom v Bardejove, Dlhý rad č. 16, za účasti Urbárskej spoločnosti - pozemkového spoločenstva Hankovce, so sídlom Hankovce č. 57, zastúpeného Jánom Hudákom, predsedom spoločenstva, o preskúmanie zákonnosti rozhodnutia a postupu bývalého Obvodného lesného úradu v Bardejove č. 1/2013/00057-POM zo dňa 8. apríla 2013 na základe žaloby jednohlasne takto r o z h o d o l : Žalobu zamieta. Náhradu trov konania účastníkom nepriznáva. o d ô v o d n e n i e : 1. Žalobou zo dňa 15.11.2013 doručenou tunajšiemu súdu dňa 21.11.2013 sa žalobca domáhal preskúmania rozhodnutia bývalého Obvodného lesného úradu v Bardejove č. 1/2013/00057/POM zo dňa 08.04.2013, ktorým zmenil zápis v registri pozemkových spoločenstiev vedený na Obvodnom lesnom úrade v Bardejove vo vložke Urbárska spoločnosť- pozemkové spoločenstvo D. (ďalej len „US PS D.“) č. R-0044/BJ, IČO: 36 157 848 tak, že vymazal z registra za výbor US PS Hankovce člena A. U. a za dozornú radu US PS Hankovce predsedu A. E. a členov B. D. a M. N. a zapísal do registra za výbor US PS D. členov Z. O. a Z. B. a za dozornú radu US PS D. predsedu M. N. a členov A. E. a B. H.. V žalobe uviedol, že dňa 09.02.2013 sa konalo valné zhromaždenie US PS D., na ktorom sa uskutočnila voľba členov výboru a dozornej rady. Dňa 03.04.2013 US PS Hankovce predložilo Obvodnému lesnému úradu v Bardejove návrh na zmenu zápisu v registri pozemkových spoločenstiev, ku ktorému pripojilo uznesenie valného zhromaždenia, zápisnicu z valného zhromaždenia konaného dňa 09.02.2013 a prezenčnú listinu s podpismi členov prítomných na valnom zhromaždení. Obvodný lesný úrad v Bardejove dňa 08.04.2013 vydal napadnuté rozhodnutie. 2. Žalobca následne citoval § 6 ods. 2, 19 ods. 1, 2, § 30 zákona č. 181/1995 Z. z. o pozemkových spoločenstvách v znení neskorších predpisov (ďalej len „zákon o pozemkových spoločenstvách“), § 3 ods. 5, § 17 ods. 1, 3, § 32 ods. 1, 2 a § 46 zákona č. 71/1967 Zb. o správnom konaní a III. časť písm. A bod 4 a IV. časť bod 6 zmluvy o založení spoločenstva s právnou subjektivitou zo dňa 03.11.1997. 3. Poukázal na to, že Obvodnému lesnému úradu v Bardejove predložilo US PS Hankovce prezenčnú listinu členov zúčastnených na valnom zhromaždení konaného dňa 09.02.2013, z ktorej vyplýva, že na valnom zhromaždení bolo prítomných 59 členov z celkového počtu 161 členov (známych vlastníkov). Z celkového počtu XXX. hlasov všetkých členov spoločenstva (známych vlastníkov) hlasovalo XX členov s počtom XXX hlasov. Zo zápisnice z valného zhromaždenia, ktorá je podpísaná dvoma overovateľmi vyplýva, že všetci prítomní členovia sa zúčastnili hlasovania, pričom žiaden člen nehlasoval proti návrhu, ani žiaden člen sa nezdržal hlasovania. Jeden hlasovací lístok bol však neplatný, pričom zo zápisnice už nevyplýva, koľkými hlasmi disponoval člen s neplatným hlasovacím lístkom. V zápisnici z valného zhromaždenia sa síce konštatuje, že okrem XX prítomných člnov s počtom hlasov XXX bolo zastúpených ďalších XX členov s počtom hlasov XX, avšak táto skutočnosť nevyplýva zo žiadnych relevantných listín predložených Obvodnému lesnému úradu v Bardejove na vykonanie zápisu zmien v registri pozemkových spoločenstiev. Predovšetkým k prezenčnej listine neboli vôbec doložené listiny svedčiace o prejave vôle XX členov spoločenstva k ich zastupovaniu na valnom zhromaždení (plnomocenstvá), preto na ich hlasy nemohlo byť prihliadnuté ani v prípade, ak by zastupujúce osoby hlasovali za zastupovaných členov. Naviac, v bode 7 zápisnice z valného zhromaždenia sa konštatuje, že hlasovanie o voľbe členov výboru a dozornej rady sa zúčastnilo XX členov (voličov) s počtom hlasov XXX, pričom v zmysle § 19 ods. 2 zákona o pozemkových spoločenstvách na dosiahnutie platného volebného výsledku bolo potrebných XXX hlasov. 4. Keďže z vyššie uvedeného podľa žalobcu jednoznačne vyplýva, že valné zhromaždenie konané dňa 09.02.2013 nerozhodovalo nadpolovičnou väčšinou všetkých hlasov známych vlastníkov, považuje napadnuté rozhodnutie za nezákonné, nakoľko správny orgán nezistil presne a úplne skutočný stav veci. Prokurátor Krajskej prokuratúry Prešov proti tomuto rozhodnutiu podal podľa § 22 ods. 1 písm. c) v spojení s § 27 zákona č. 153/2001 Z. z. o prokuratúre v znení neskorších predpisov pod sp. zn. Kd 164/13 dňa 16.08.2013 protest prokurátora, ktorý bol správnemu orgánu doručený dňa 23.08.2013. Žalovaný správny orgán protestu prokurátora nemienil vyhovieť, preto ho postúpil na rozhodnutie bývalému Obvodnému lesnému úradu v Prešove, ktorý rozhodnutím č. 13/00313-2/SZ zo dňa 27.09.2013 právoplatným dňa 25.10.2013 protestu prokurátora nevyhovel. 5. Nakoľko bývalý Obvodný lesný úrad v Prešove nevyhovel protestu prokurátora, žalobca žiadal, aby súd zrušil rozhodnutie bývalého Obvodného lesného úradu v Bardejove č. 1/2013/00057-POM zo dňa 08.04.2013, ktorým zmenil zápis v registri pozemkových spoločenstiev vedený na Obvodnom lesnom úrade v Bardejove vo vložke Urbárska spoločnosť- pozemkové spoločenstvo Hankovce, číslo R-0044/ BJ, IČO: 36 157 848 tak, že vymazal z registra za výbor US PS Hankovce člena A. U. a za dozornú radu US PS D. predsedu A. E. a členov B. D. a M. N. a zapísal do registra za výbor US PS Hankovce členov Z. O. a Z. B. a za dozornú radu US PS D. predsedu M. N. a členov A. E. a B. H.. 6. Žalovaný v písomnom vyjadrení k žalobe poukázal na stanovisko bývalého Obvodného lesného úradu v jeho rozhodnutí zo dňa 27.09.2013 pod č. 13/00313-2/SZ o nevyhovení protestu prokurátora Krajskej prokuratúry v Prešove a na tomto rozhodnutí zotrval. 7. Ako vyplýva z administratívneho spisu predloženého žalovaným prvostupňový správny orgán Obvodný lesný úrad v Bardejove dňa 08.04.2013 pod č.: 1/2013/00057-POE rozhodol ako príslušný orgán štátnej správy lesného hospodárstva podľa § 27 a § 30 zákona č. 181/1995 Z.z. o pozemkových spoločenstvách v znení neskorších predpisov a § 46 Správneho poriadku v súlade s § 29 ods. 1 zákona č. 181/1995 Z.z. tak, že zmenil zápis v registri pozemkových spoločenstiev vedený na Obvodnom lesnom úrade v Bardejove vo vložke Urbárska spoločnosť - pozemkové spoločenstvo Hankovce č. R0044/BJ, IČO: 36 157 848 tak, že po I. vymazuje z registra za výbor US PS člen - A. U., narodený XX.XX.XXXX, bytom D. č. XX, za dozornú radu US PS predseda - A. E., narodený XX.XX.XXXX, bytom D. č. XX, člen - B. D., narodený XX.XX.XXXX, bytom D. č. XX, člen - M. N., narodený XX.XX.XXXX, bytom D. č. XX, za II. zapisuje do registra za výbor US PS člen - Z. O., narodený XX.XX.XXXX, bytom D. č. XX, člen - Z. B., narodený XX.XX.XXXX, bytom D. č. XX, za dozornú radu US PS predseda - M. N., narodený XX.XX.XXXX, bytom D. č. XX, člen - A. E., narodený XX.XX.XXXX, bytom D. č. XX, člen - B. H., narodený XX.XX.XXXX, bytom D. č. XX. 8. Voči tomuto rozhodnutiu podal námietky R. M., bytom Z. XXX na X. lesný úrad Bardejov dňa 11.04.2013. 9. K uvedenej námietke sa Obvodný lesný úrad v Bardejove vyjadril písomným stanoviskom zo dňa 24.04.2013, pričom poukázal na príslušné ustanovenie § 22 ods. 1, 2 zákona č. 181/1995 Z.z. o pozemkových spoločenstvách, v ktorom sa uvádza, že spory medzi členmi spoločenstva, ktoré sa týkajú ich práv a povinností vyplývajúcich z členstva v spoločenstve rieši zmierovacia komisia, ak to ustanovuje zmluva o založení alebo stanovy. Ďalej Obvodný lesný úrad v Bardejove uviedol, že nemá na základe vyššie citovaných právnych predpisov s poukazom na zákon č. 181/1995 Z.z. oprávnenie riešiť spory medzi členmi spoločenstva a preto odkazuje namietajúceho, aby so sťažnosťou sa obrátil na zmierovaciu komisiu. 10. Ako ďalej vyplýva z administratívneho spisu na Obvodný lesný úrad Bardejov podal prokurátor Krajskej prokuratúry v Prešove pod č. Kd 164/13-3 dňa 16.08.2013 protest prokurátora podľa § 22 ods. 1 písm. c) v spojení s § 27 zákona č. 153/2001 Z.z. o prokuratúre voči rozhodnutiu Obvodného lesného úradu v Bardejove zo dňa 08.04.2013 č. 1/2013/0057-POM. V proteste uviedol skutočnosti, na ktoré už súd vyššie poukázal, ktoré boli dôvodom podania žaloby na Krajský súd v Prešove. 11. Obvodný lesný úrad v Prešove rozhodnutím zo dňa 27.09.2013 č. j.: 13/00313-2/SZ ako Krajský lesný úrad v Prešove príslušný podľa § 56 ods. 1 písm. b), § 57 ods. 6 a § 59 ods. 1 zákona č. 326/2005 Z.z. o lesoch v súlade s § 46 a § 69 ods. 2 Správneho poriadku rozhodol podľa § 69 ods. 2 Správneho poriadku tak, že protestu prokurátora Krajskej prokuratúry Prešov Kd 164/13-3 zo 16.08.2013 proti rozhodnutiu Obvodného lesného úradu v Bardejove č. 1/2013/00057-POM zo dňa 08.04.2013 nevyhovel. 12. Výrok rozhodnutia odôvodnil správny orgán tým, že poukázal na obsah protestu prokurátora a dôvodil tým, že nemôže súhlasiť s názorom prokurátora a to s uvedených dôvodov. Obvodný lesný úrad v Bardejove právoplatným rozhodnutím zo dňa 08.04.2013 pod č. 1/2013/00057-POM vykonal zmeny v zápise v registri pozemkových spoločenstiev týkajúcich sa členov výboru a dozornej rady vo vložke Urbárska spoločnosť - pozemkové spoločenstvo Hankovce. Tieto zmeny vykonal v súlade s ustanovením § 29 písm. d) zákona o pozemkových spoločenstvách. Zároveň poukázal správny orgán na to, že na návrh urbárskej spoločnosti na zápis zmien v pozemkovom spoločenstve bol na registratúrny prvostupňový správny orgán zároveň doručené písomnosti spolu so zápisnicou z valného zhromaždenia, prezenčnou listinou, s podpismi prítomných na valnom zhromaždení a spolu s návrhom US- PS Hankovce bol doručený aj správny poplatok. Po preskúmaní podania bol vykonaný zápis zmeny vo výbore a dozornej rade pozemkového spoločenstva. Správny orgán poukázal zároveň na to, že čo obsahovala zápisnica z valného zhromaždenia, kde v bode 9. zápisnice a v Uznesení valného zhromaždenia zo dňa 09.02.2013 je uvedené, že po pristúpení k hlasovaniu na navrhované uznesenie toto bolo jednomyselne schválené, nikto z prítomných členov nebol proti a nikto sa nezdržal hlasovania. Prvostupňový správny orgán tak nemal dôvod uvedené zmeny vo Výbore Dozornej rady nevykonať a nezapísať v registri pozemkových spoločenstiev tieto zmeny. Prvostupňový správny orgán postupoval v zmysle zákona č. 181/1995 Z.z. o pozemkových spoločenstvách, ktorý v tom čase bol platný. Tento zákon nedával možnosť zasahovať do vnútorných záležitostí spoločenstva. Prvostupňový správny orgán tak v zmysle citovaného zákona je registratúrnym orgánom pozemkových spoločenstiev. 13. V tejto súvislosti poukázal správny orgán na rozhodnutie Krajského súdu v Prešove pod sp. zn. 3S/15/2007 - 95, kde je uvedené, že prvostupňové správne orgány na úseku registrácie pozemkových spoločenstiev nemajú oprávnenie zo zákona preskúmať uznášania schopnosť valných zhromaždení, pretože mu to z vyššie citovaných ustanovení zákona č. 181/1995 Z.z. nevyplýva. Takúto kompetenciu mu tento zákon nedáva. Obvodný lesný úrad v zmysle citovaného zákona iba registruje - eviduje údaje predložené pozemkovým spoločenstvom. Spory v rámci spoločenstva si členovia riešia prostredníctvom volených orgánov zmierovacej komisie, dozornej rady a ak nejaké spory sú, tak riešia tieto prostredníctvom súdnych konaní. Správny orgán poukázal zároveň na obsah ustanovenia § 28 a § 29 citovaného zákona, ako aj na tú skutočnosť, že v bode 7. zápisnice z valného zhromaždenia sú uvedené počty voličov, ako aj počty hlasov. Dňa 27.09.2013 bolo doručené zároveň na správny orgán čestné vyhlásenie Urbárskej spoločnosti, ktoré sa týkalo spresnenia uvedeného počtu neprítomných členov a teda spresnenie jednotlivých počtov hlasov. Správny orgán ďalej v odôvodnení rozhodnutia o nevyhovení protestu prokurátora poukázal aj na rozhodnutie Krajského súdu v Prešove 1S/6/2005 - 80, v ktorom súd vyslovil právny názor, že spory týkajúce sa práv a povinností vyplývajúcich z členstva v spoločenstve rieši buď zmierovacia komisia, alebo toto právo prislúcha súdu podľa všeobecných ustanovení O.s.p. Orgány štátnej správy vykonávajúce zmeny v registri pozemkových spoločenstiev nemajú kompetenciu zo zákona riešiť spory, pretože im to z ustanovení zákona č. 181/1995 Z.z. nevyplýva a takúto kompetenciu im zákon nedáva. 14. Zároveň na záver rozhodnutia správny orgán podotkol, že od 01.05.2013 je v platnosti a účinnosti zákon č. 97/2013 Z.z. o pozemkových spoločenstvách, kde v spoločných a prechodných ustanoveniach tohto zákona je uvedené, že spoločenstvá založené podľa doterajších predpisov sú povinné prispôsobiť svoje právne pomery ustanoveniam tohto zákona do 28.02.2014. Na základe týchto uvedených skutočností Obvodný lesný úrad v Prešove ako nadriadený správny orgán uviedol, že nezdieľa názor, že rozhodnutie Obvodného lesného úradu v Bardejove zo dňa 08.04.2013 pod č. 1/2013/0057-POM je protizákonné a preto rozhodol tak, ako je uvedené vo výrokovej časti tohto rozhodnutia. 15. Pôvodne Krajský súd v Prešove rozsudkom zo dňa 20. júna 2014 pod sp. zn. 2S/45/2013 - 26 žalobu zamietol a nepriznal účastníkom náhradu trov konania z dôvodu, že predmetom preskúmania je rozhodnutie, ktoré nemalo byť predmetom preskúmania súdom, pretože v prejednávanej veci prokurátorka Krajskej prokuratúry v Prešove sa domáha zrušenia rozhodnutia žalovaného zo dňa 08.04.2013 pod č. 1/2013/00057-POM, ktorým bol zmenený zápis v registri pozemkových spoločenstiev, pričom podľa názoru krajského súdu sa mala správne domáhať zrušenia rozhodnutia bývalého Obvodného úradu v Prešove zo dňa 27.09.2013 pod č. j.: 13/00313-2/SZ, ktorým nevyhovel jej prokurátorskému protestu pod sp. zn. Kd 164/2013 - 3 zo dňa 16.08.2013. Krajský súd sa riadil doteraz platnou judikatúrou Najvyššieho súdu SR. 16. Ako vyplýva zo súdneho spisu NS SR uznesením pod sp. zn. 2Sžr/99/2014 zo dňa 06.07.2016 zrušil rozsudok Krajského súdu v Prešove a vec mu vrátil na nové prejednanie a rozhodnutie s právnym názorom vysloveným v tomto uznesení s tým, že k danej problematike okrem staršej judikatúry vo veci prokurátorských žalôb poukázal NS SR na rozhodnutie NS SR pod sp. zn. 8Sžo/351/2009 z 01.07.2010 a dospel k záveru, že žalobkyňa postupovala správne, keď svojou žalobou napadla rozhodnutie, ktorým bývalý Obvodný lesný úrad v Bardejove zmenil zápis v registri pozemkových spoločenstiev vydané dňa 08.04.2013 pod sp. zn. 1/2013-00057-POM, ktoré je potrebné krajským súdom opätovne preskúmať a vo veci rozhodnúť. Uvedený právny názor má svoj základ v stanovisku Správneho kolégia Najvyššieho súdu SR č. Snj 124/00 publikovaného v zbierke stanovísk NS SR a rozhodnutí súdov SR R70/2001. 17. Krajský súd na základe zrušeného rozhodnutia opätovne nariadil vo veci pojednávanie na deň 04.11.2016, ktorého predmetom bolo preskúmanie rozhodnutia bývalého Obvodného lesného úradu Bardejov pod č. 1/2013-00057-POM z 08.04.2013, ktorým správny orgán ako prvostupňový správny orgán zmenil zápis v registri pozemkových spoločenstiev vedený na Obvodnom lesnom úrade Bardejov vo vložke Urbárska spoločnosť - pozemkové spoločenstva Hankovce č. R 0044/BJ, IČO: 36 157 848 tak, že vymazal z registra za výbor US PS po Hankovce člena - A. U. a za dozornú radu US PS Hankovce predsedu JI. E. a členov B. D. a M. N. a zapísal do registra výbor US PS D., členov Z. O. a Z. B. a za dozornú radu US PS predsedu M. N. a členov A. E. a B. H.. 18. Na pojednávaní vykonanom dňa 04.11.2016 zotrval žalobca na pôvodných dôvodoch podanej žaloby a zároveň žalovaný na tom, že rozhodnutie vydané dňa 08.04.2013 pod č. 1/2013-00057-POM Obvodným lesným úradom Bardejov, ako bývalým príslušným orgánom štátnej správy bolo vydané zákonne v súlade s príslušnými ustanoveniami zákona č. 181/1995 Z.z. v čase vydania rozhodnutia platného a účinného. Predseda urbárskej spoločnosti Pozemkové spoločenstvo Hankovce pán A. D. prítomný na pojednávaní poukázal na to, že rozhodnutie Obvodného lesného úradu Bardejov vychádzalo z priebehu valného zhromaždenia a poukázal pritom na jednotlivé body zápisnice z valného zhromaždenia z 09.02.2013, na základe ktorého došlo k zmene zápisu rozhodnutím Obvodného lesného úradu Bardejov z 08.04.2013, ktoré rozhodnutie považuje za správne a zákonné, vydané podľa príslušných ustanovení vtedy platného a účinného zákona č. 181/1995 Z.z. Navrhol žalobu ako nedôvodnú zamietnuť. 19. Dňa 01.07.2016 nadobudol účinnosť zákon č. 162/2015 Z.z. Správny súdny poriadok (ďalej len S.s.p.). V zmysle ustanovenia § 491 ods. 1 S.s.p., ak nie je ďalej ustanovené inak, platí tento zákon aj na konanie začaté podľa piatej časti Občianskeho súdneho poriadku predo dňom nadobudnutia jeho účinnosti. 20. Podľa § 491 ods. 2 S.s.p., právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba.Vzhľadom na uvedené, aj keď v danej veci začalo konanie podľa piatej časti O.s.p., t. j. predo dňom nadobudnutia účinnosti Správneho súdneho poriadku, dokončí sa podľa Správneho súdneho poriadku. 21. Ako vyplýva z ustanovenia § 2 ods. 1 S.s.p., v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 22. Podľa § 2 ods. 2 S.s.p., každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. 23. Podľa § 190 S.s.p., ak správny súd po preskúmaní rozhodnutia alebo opatrenia žalovaného dospeje k záveru, že žaloba nie je dôvodná, rozsudkom ju zamietne. 24. Predmetom preskúmania je rozhodnutie bývalého Obvodného lesného úradu Bardejov č. 1/2013-00057-POM z 08.04.2013, ktorým správny orgán rozhodoval podľa príslušných ustanovení zákona č. 181/1995 Z.z. o pozemkových spoločenstvách platného a účinného v čase vydaného rozhodnutia, ktoré súd preskúmava. 25. Zákon č. 181/1995 Z.z. o pozemkových spoločenstvách v znení neskorších predpisov v ustanovení § 30 upravuje, že na konanie o zápise spoločenstva do registra pozemkových spoločenstiev sa vzťahujú všeobecné predpisy o správnom konaní, ak tento zákon neustanovuje inak. S poukazom na ustanovenie § 47 ods. 1, ods. 2 a ods. 3 Správneho poriadku vyplýva, že v správnom konaní rozhodnutie musí obsahovať výrok, odôvodnenie a poučenie o odvolaní. Odôvodnenie nie je potrebné, ak sa všetkým účastníkom konania vyhovuje v plnom rozsahu. Zároveň výrok obsahuje rozhodnutie vo veci s uvedením ustanovenia právneho predpisu, podľa ktorého sa rozhodovalo, prípadne aj rozhodnutie o povinnosti nahradiť trovy konania. Pokiaľ sa v rozhodnutí ukladá účastníkovi povinnosť na plnenie, správny orgán určí pre ňu lehotu; lehota nesmie byť kratšia než ustanovuje osobitný zákon. Správny orgán uvedie v odôvodnení rozhodnutia, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. 26. Podľa § 22 ods. 1 zákona č. 181/1995 Z. z. v znení neskorších právnych predpisov spory medzi členmi spoločenstva, ktoré sa týkajú ich práv a povinností vyplývajúcich z členstva v spoločenstve rieši zmierovacia komisia, ak to ustanovuje zmluva o založení alebo stanovy. Zmierovacia komisia nemôže rozhodovať o vlastníckych vzťahoch k podielu spoločnej nehnuteľnosti. 27. Podľa § 22 ods. 2 citovaného zákona zmierovacia komisia rieši spory medzi členmi spoločenstva podľa tohto zákona alebo podľa zmluvy o založení, alebo podľa stanov. Prejednanie sporu zmierovacou komisiou predchádza konaniu podľa osobitného predpisu (§ 8 O.s.p.). 28. Podľa § 22 ods. 4 citovaného zákona výsledok konania zmierovacej komisie je písomný zmier účastníkov sporu alebo odporúčanie, aby účastníci konania podali návrh na začatie konania pred súdom. Návrh na začatie konania pred súdom môžu účastníci zmierovacieho konania podať aj vtedy, ak sa do štyroch mesiacov od podania návrhu na zmierovacie konanie nedosiahol výsledok konania. 29. Podľa § 27 ods. 1 citovaného zákona, register pozemkových spoločenstiev vedie obvodný lesný úrad. Návrh na zápis do registra pozemkových spoločenstiev alebo na zmenu údajov, ktoré sa zapisujú do registra pozemkových spoločenstiev, musí podať príslušný orgán spoločenstva do 60 dní odo dňa ich schválenia. 30. Podľa § 27 ods. 2 citovaného zákona, o zápise obvodný úrad upovedomí príslušný orgán štátnej štatistiky za účelom pridelenia identifikačného čísla, ako aj príslušný daňový úrad. 31. Podľa § 27 ods. 3 citovaného zákona, na zápis do registra pozemkových spoločenstiev je miestne príslušný obvodný úrad, v ktorého územnom obvode je spoločná nehnuteľnosť. Ak miestnu príslušnosť nemožno takto určiť, je miestne príslušný obvodný úrad, v ktorom územnom obvode je najväčšia časť spoločnej nehnuteľnosti. 32. Podľa § 28 citovaného zákona, návrh na zápis do registra pozemkových spoločenstiev obsahuje: a) návrh na zápis skutočností, ktoré sa zapisujú do registra pozemkových spoločenstiev, b) zmluvu o založení, c) stanovy spoločenstva, ak sa na ich vydaní dohodli členovia spoločenstva, d) údaj, či spoločenstvo vykonáva činnosť podľa § 3 ods. 2 citovaného zákona. 33. Z podanej žaloby vyplýva, že sa ňou žalobca, teda prokurátorka Krajskej prokuratúry Prešov domáha preskúmania zákonnosti rozhodnutia a postupu bývalého Obvodného lesného úradu v Bardejove č. 1/2013/00057-POM zo dňa 08.04.2013 podľa druhej hlavy piatej časti zákona č. 99/1963 Zb. Občianskeho súdneho poriadku (ďalej len „O.s.p.“) s poukazom na § 35 ods. 1 písm. b) a § 250b ods. 5 O.s.p. 34. Ako vyplýva z časti VI. citovaného zákona č. 181/1995 Z.z. o pozemkových spoločenstvách, prvostupňový správny orgán nemal oprávnenie preskúmavať, či valné zhromaždenie urbárskej spoločnosti - PS Hankovce dňa 09.02.2013 bolo uznášania schopné alebo nie, pretože mu to z vyššie citovaných ustanovení citovaného zákona nevyplýva. Takúto kompetenciu príslušný správny orgán ani zo zákona nemal. Ako vyplýva z citovaných ustanovení zákona č. 181/1995 Z.z. spor medzi členmi spoločenstva, ako aj konkrétne otázky riešené v podanom proteste prokurátora Krajskej prokuratúry v Prešove, či valné zhromaždenie bolo alebo nebolo uznášania schopné neprináleží riešiť správnemu orgánu, ktorý vydal rozhodnutie o zmene zápisu v registri pozemkových spoločenstiev dňa 08.04.2013. 35. Podľa § 26 ods. 3 zákona č. 153/2001 Z.z. o prokuratúre, ak orgán územnej samosprávy zistí, že protest je dôvodný, napadnuté uznesenie zruší alebo podľa povahy veci zmení. 36. Z § 27 ods. 1 prvá veta citovaného zákona vyplýva, že protest proti všeobecne záväznému právnemu predpisu podáva prokurátor orgánu verejnej správy, ktorý všeobecne záväzný právny predpis vydal. 37. Podľa § 27 ods. 2 citovaného zákona, ak bezprostredne nadriadený orgán dozerajúci orgán, alebo orgán uvedený v ods. 1 písm. a) nevyhovie protestu prokurátora, môže prokurátor podať na súd žalobu na preskúmanie zákonnosti tohto rozhodnutia, ak tak ustanovuje osobitný zákon. 38. V zmysle ustanovenia § 35 ods. 1 písm. b) v spojení s ustanovením § 250b ods. 5 O.s.p. účinného do 30.06.2016 podal prokurátor Krajskej prokuratúry v Prešove žalobu dňa 21.11.2013, v ktorej sa domáha preskúmania rozhodnutia bývalého Obvodného lesného úradu Bardejov č. 1/2013/00057-POM z 08.04.2013, ktoré žiadal zrušiť a vec vrátiť na nové rozhodnutie. 39. Správny súd po zrušení rozsudku Krajského súdu v Prešove zo dňa 20. júna 2014 pod sp. zn. 2S/45/2013-26 opätovne preskúmal napadnuté rozhodnutie bývalého Obvodného lesného úradu Bardejov č. 1/2013-00057-POM z 08.04.2013 a dospel jednohlasne k záveru, že uvedené rozhodnutie bolo vydané v súlade s príslušnými ustanoveniami zákona č. 181/1995 Z.z. o pozemkových spoločenstvách. Správny orgán postupoval pri zápise zmeny v registri pozemkových spoločenstiev, ktorý bol vedený na Obvodnom lesnom úrade Bardejov vo vložke Urbárska spoločnosti - Pozemkové spoločenstvo Hankovce správne a v súlade s príslušnými ustanoveniami citovaného zákona účinného v čase vykonania tejto zmeny. 40. Správny orgán sa dostatočne a v potrebnom rozsahu zaoberal skutkovým stavom, tento správne právne posúdil a rozhodnutie aj náležite a zrozumiteľne odôvodnil. Nepochybil preto prvostupňový správny orgán pri vysporiadaní sa s otázkou zápisu, nakoľko táto registratúrna povinnosť mu vyplývala z ustanovenia § 27 ods. 1 zákona č. 181/1995 Z.z. 41. Čo sa týka podanej žaloby prokurátorky Krajskej prokuratúry v Prešove táto aj po zrušení rozsudku Krajského súdu v Prešove zotrvala na podanej správnej žalobe a navrhla pôvodné rozhodnutie bývalého Obvodného lesného úradu Bardejov zo dňa 08.04.2013 pod č. 1/2013-00057-POM zrušiť, pretože bola toho názoru, že prvostupňový správny orgán resp. jeho nadriadený odvolací orgán mal rozhodnutie zrušiť z dôvodu, že valné zhromaždenie spoločenstva zo dňa 09.02.2013 nebolo podľa jej názoru uznášania schopné. 42. Súd opätovne poukazuje na to, že správny orgán v čase účinnosti zákona č. 181/1995 Z.z. s poukazom na vyššie citované ustanovenia tohto zákona nemal kompetenciu rozhodovať o tom, či valné zhromaždenie bolo alebo nebolo uznášania schopné. Táto kompetencia mu nevyplývala ani zo zákona, ani z príslušných ustanovení Správneho poriadku a preto aj podľa názoru Krajského súdu uvedené rozhodnutie bolo správne a v súlade so zákonom. 43. Z citovaných ustanovení zákona č. 181/1995 Z.z., s dôrazom na obsah ustanovenia § 27 ods. 1 bezpochyby vyplýva, že register pozemkových spoločenstiev vedie obvodný lesný úrad. Podľa názoru súdu bývalý Obvodný lesný úrad Bardejov rozhodnutím zo dňa 08.04.2013 postupoval v zmysle tohto ustanovenia. 44. Ako bezpochyby vpylýva z citovanej VI. časti zákona č. 181/1995 Z.z. tak prvostupňový správny orgán (bývalý Obvodný lesný úrad Bardejov) avšak ani odvolací orgán (Obvodný lesný úrad v Prešove) nemal oprávnenie preskúmavať, či valné zhromaždenie spoločenstva dňa 09.02.2013 bolo alebo nebolo uznášania schopné (§ 22 ods. 1, 2 zákona). 45. Z uvedených dôvodov správny súd žalobu podľa § 190 S.s.p. ako nedôvodnú zamietol. 46. O náhrade trov konania súd rozhodol podľa § 167 ods. 1 v spojení s ustanovením § 168 S.s.p., podľa ktorých správny súd prizná žalobcovi voči žalovanému právo na úplnú alebo čiastočnú náhradu dôvodne vynaložených trov konania, ak má žalobca vo veci celkom alebo z časti úspech. Žalovanému prizná správny súd podľa pomeru jeho úspechu vo veci voči žalobcovi právo na náhradu dôvodne vynaložených trov konania iba, ak to možno spravodlivo požadovať. Orgánu štátnej správy však náhradu trov konania možno priznať len výnimočne. 47. Žalobca v konaní nebol úspešný a nebol preto naplnený ani dôvod uvedený v ustanovení § 168 S.s.p. 48. Predmetné rozhodnutie prijal senát správneho súdu v pomere 3:0 hlasov (§ 139 ods. 4 S.s.p.). Poučenie: Proti tomuto rozsudku je prípustná kasačná sťažnosť v lehote jedného mesiaca od doručenia rozhodnutia krajského súdu, ktorú je potrebné podať na Krajský súd v Prešove (§ 443 ods. 2 písm. a/ v spojení s § 444 ods. 1 S.s.p.), a to písomne v dvoch vyhotoveniach. V kasačnej sťažnosti sa musí popri všeobecných náležitostiach (§ 57 ods. 1, 2 S.s.p.) uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 S.s.p. sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 S.s.p.). Sťažovateľ musí byť v konaní o kasačnej sťažnosti zastúpený advokátom (§ 449 ods. 1 S.s.p.). Kasačná sťažnosť a iné podania sťažovateľa alebo opomenutého sťažovateľa musia byť spísané advokátom, okrem prípadov podľa § 449 ods. 2 S.s.p.

